**Dôvodová správa**

**B. Osobitná časť**

**K čl. I**

**K bodu 1**

 Keďže na účely novelizovaného nariadenia vlády je v jeho § 2 písm. a) vymedzený pojem „mliečny výrobok“ a v jeho § 2 písm. b) je vymedzený pojem „ovocie a zelenina“, tieto pojmy sa podľa navrhovaného nariadenia vlády budú jednotne používať v celom texte, pričom sa v záujme jednoznačnosti nebudú samostatne používať pojmy „ovocie“, „zelenina“ alebo „mlieko“, pokiaľ nepôjde o súčasť konkrétneho názvu poľnohospodárskeho výrobku uvedeného v prílohe č. 1 alebo v prílohe č. 2.

**K bodu 2**

 Podľa § 1 písm. c) novelizovaného nariadenia vlády možno pomoc poskytovať na sprievodné opatrenia, ktoré zahŕňajú činnosti podľa prvého až piateho bodu. Druhým bodom navrhovaného nariadenia vlády sa medzi prvý a piaty bod § 1 písm. c) novelizovaného nariadenia vlády vkladá spojka „alebo“, aby tak bol vyjadrený jednoznačný alternatívny vzťah medzi týmito piatimi bodmi, čím sa zabezpečí jednoznačný výklad daného ustanovenia, na základe ktorého možno pomoc na sprievodné opatrenia poskytovať na zabezpečovanie ktorejkoľvek z činností uvedených v prvom až piatom bode § 1 písm. c) novelizovaného nariadenia vlády, prípadne na zabezpečovanie ich ľubovoľnej kombinácie.

**K bodom 3, 16, 22, 26, 32, 38**

 Legislatívno-technická úprava textu.

**K bodom 4 a 5**

 Navrhuje sa doplnenie ustanovenia začiatku prvého a konca tretieho realizačného obdobia podľa § 2 písm. i) novelizovaného nariadenia vlády (ďalej len „realizačné obdobie“) školského roka tak, aby začiatok prvého realizačného obdobia nebol pevne ustanovený na 1.9. a aby koniec tretieho realizačného obdobia nebol pevne ustanovený na 30.6. V prípadoch, v ktorých by mali tieto realizačné obdobia trvať aj počas obdobia školských prázdnin alebo počas iných období, by pod uvedené vymedzenie pojmu „realizačné obdobie“ spadalo aj prvé realizačné obdobie, začínajúce pred 1.9., ak by bol dátum skoršieho začiatku tohto obdobia zverejnený na webovom sídle Pôdohospodárskej platobnej agentúry (ďalej len „platobná agentúra“) a taktiež by pod uvedené vymedzenie tohto pojmu spadalo aj tretie realizačné obdobie, končiace po 30.6., ak by bol dátum neskoršieho skončenia tohto obdobia zverejnený na webovom sídle platobnej agentúry. Takúto možnosť by bolo obzvlášť potrebné využiť na trvanie tretieho realizačného obdobia školského roka 2019/2020, nakoľko trvanie tohto školského roka je článkom 5 ods. 1 vykonávacieho nariadenia (EÚ) 2020/600 predĺžené do 3.9.2020.

**K bodu 6**

 Ak členský štát Európskej únie (ďalej len „členský štát“) v rámci vykonávania školského programu poskytuje pomoc aj na dodávanie alebo distribúciu prírodne ochutených fermentovaných mliečnych výrobkov neobsahujúcich ovocnú šťavu, prírodne ochutených alebo neochutených fermentovaných mliečnych výrobkov obsahujúcich ovocnú šťavu, mliečnych nápojov obsahujúcich kakao, ovocnú šťavu alebo prírodne ochutených alebo prírodne ochutených alebo neochutených fermentovaných alebo nefermentovaných mliečnych výrobkov obsahujúcich ovocie deťom prijatým vo vzdelávacích zariadeniach, podľa čl. 23 ods. 5 nariadenia (EÚ) č. 1308/2013 v platnom znení ju môže poskytovať len na mliečnu zložku tohto mlieka a mliečneho výrobku, a to tak, aby táto pomoc neprekročila hranicu 27 EUR na 100 kg tejto mliečnej zložky, ustanovenú v čl. 5 ods. 3 nariadenia Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (Ú. v. ES L 346 20.12.2013) v platnom znení, pričom minimálny obsah mliečnej zložky v takomto mlieku a mliečnom výrobku je v čl. 23 ods. 5 nariadenia (EÚ) č. 1308/2013 v platnom znení ustanovený na 90 % hmotnosti mlieka a mliečneho výrobku kategórie I prílohy V k nariadeniu (EÚ) č. 1308/2013 a na 75 % hmotnosti mlieka a mliečneho výrobku kategórie II prílohy V k nariadeniu (EÚ) č. 1308/2013. Navrhovaný nový odsek 3 v § 3 novelizovaného nariadenia vlády implementujú spôsob praktickej aplikácie uvedených pravidiel Európskej únie, a to tak, že podľa nového navrhovaného odseku 3 oprávneným mliekom a mliečnym výrobkom podľa § 2 písm. o) novelizovaného nariadenia vlády (ďalej len „oprávnené mlieko a mliečny výrobok“) nie je také mlieko a mliečny výrobok, ktorého obsah mliečnej zložky je nižší, ako minimálny obsah mliečnej zložky potrebný na oprávnené poskytovanie pomoci z finančných prostriedkov Európskej únie na dodávanie alebo distribúciu tohto mlieka a mliečneho výrobku deťom alebo žiakom v rámci vykonávania školského programu vo výške podľa § 7 ods. 3 novelizovaného nariadenia vlády. Výška pomoci, ktorá sa na dodávanie alebo distribúciu školského ovocia a zeleniny alebo školských mliečnych výrobkov pre deti alebo žiakov v rámci vykonávania školského programu poskytuje, je totiž novelizovaným nariadením vlády presne ustanovená pre každý jednotlivý poľnohospodársky výrobok školského ovocia a zeleniny alebo školského mlieka a mliečneho výrobku. Keďže však táto pomoc môže byť v závislosti od výšky vnútroštátnych finančných prostriedkov, z ktorých ju možno podľa čl. 23a ods. 6 nariadenia (EÚ) č. 1308/2013 v platnom znení poskytovať, tvorená aj čisto len z finančných prostriedkov Európskej únie, pri jej poskytovaní vo výške ustanovenej v § 7 ods. 3 v nadväznosti na prílohy č. 1 a 2 novelizovaného nariadenia vlády je potrebné dbať na maximálnu výšku pomoci z finančných prostriedkov Európskej únie, ktorú možno poskytovať na mliečnu zložku mlieka a mliečneho výrobu, dodávaného alebo distribuovaného pre deti alebo žiakov v rámci vykonávania školského programu. Ak by teda vo vzťahu ku konkrétnemu poľnohospodárskemu výrobku mlieka a mliečneho výrobku malo v prípade poskytovania pomoci na jeho dodávanie alebo distribúciu deťom alebo žiakom pri poskytovaní tejto pomoci len z finančných prostriedkov Európskej únie vo výške ustanovenej v § 7 ods. 3 v nadväznosti na prílohy č. 1 a 2 novelizovaného nariadenia vlády dôjsť k prekročeniu maximálnej pomoci z finančných prostriedkov Európskej únie na mliečnu zložku mlieka a mliečneho výrobku dodávaného alebo distribuovaného deťom prijatým vo vzdelávacích zariadeniach, ustanovenej právnymi aktmi Európskej únie (teda k prekročeniu hranice 27 EUR na 100 kg mliečnej zložky), tak ani takéto mlieko a mliečny výrobok by podľa navrhovaného nariadenia vlády nebolo oprávneným mliekom a mliečnym výrobkom, vzhľadom k čomu ani na jeho dodávanie alebo distribúciu pre deti alebo žiakov v rámci vykonávania školského programu nebude možné poskytnúť pomoc.

**K bodom 7 a 44 (§ 8b)**

 Od začiatku školského roka 2021/2022 sa v súlade so stratégiou vykonávania školského programu v Slovenskej republike znižuje maximálny obsah pridaného cukru alebo medu, ktorý môžu oprávnené mlieko a mliečne výrobky obsahovať podľa čl. 23 ods. 6 nariadenia (EÚ) č. 1308/2013 v platnom znení a čl. 10 ods. 2 delegovaného nariadenia Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (Ú. v. EÚ L 5, 10.1.2017), a to na úroveň 5 %. V tejto súvislosti sa zároveň ustanovuje, že všetky konania vo veci rozhodovania o poskytovaní pomoci na zabezpečovanie činností podľa § 1 písm. a) až d) novelizovaného nariadenia vlády v znení navrhovaného nariadenia vlády v školskom roku 2020/2021, sa dokončia podľa novelizovaného nariadenia vlády v znení navrhovaného nariadenia vlády v znení účinnom do 31.7.2021, teda podľa znenia tohto nariadenia vlády Slovenskej republiky pred jeho zmenou novelizačnými bodmi 15 a 55, keďže tieto sa týkajú až školského roka 2021/2022 a nasledujúcich. To sa samozrejme týka len tých konaní vo veci rozhodovania o poskytovaní pomoci na zabezpečovanie uvedených činností v školskom roku 2020/2021, ktoré by ešte prebiehali po nadobudnutí účinnosti bodov 15 a 55 navrhovaného nariadenia vlády. Jednotlivé typy konaní vo veci rozhodovania o poskytovaní pomoci sú v tomto prechodnom ustanovení presne rozpísané.

**K bodom 8 a 9**

V ustanoveniach ustanovujúcich, do kedy možno podať žiadosť o schválenie poskytovania pomoci a žiadosť o zmenu alebo doplnenie schválenia poskytovania pomoci, sa najneskorší dátum na podanie týchto žiadostí posúva na koniec mája, čo žiadateľom poskytne väčšiu flexibilitu. Zároveň sa vykonáva legislatívno-technická úprava v súvislosti so zavedením legislatívnej skratky „platobná agentúra“ už v § 2.

**K bodu 10**

 Ustanovuje sa, že zmenu alebo doplnenie schválenia poskytovania pomoci možno vykonať len s účinnosťou od začiatku najbližšieho školského roka, teda školského roka začínajúceho v kalendárnom roku, v ktorom sa o túto zmenu alebo doplnenie žiada. Na základe tohto navrhovaného ustanovenia teda schválenie poskytovania pomoci na zabezpečovanie činností podľa § 1 písm. a) až d) novelizovaného nariadenia vlády v určitom školskom roku nebude možné meniť alebo dopĺňať v priebehu tohto školského roka, a už vôbec nebude možné meniť alebo dopĺňať schválenie poskytovania pomoci na zabezpečovanie činností podľa § 1 písm. a) až d) novelizovaného nariadenia vlády vykonaných v uplynulých obdobiach, aj keby za ne ešte nebola poskytnutá pomoc.

**K bodu 11**

 Platobná agentúra každý rok prijíma návrhy na doplnenie nových poľnohospodárskych výrobkov mlieka a mliečnych výrobkov medzi školské mlieko a mliečne výrobky, na dodávanie alebo distribúciu deťom alebo žiakom ktorých možno poskytnúť pomoc. Fakticky sa jedná o návrhy na zmenu alebo doplnenie samotného novelizovaného nariadenia vlády, čo síce nie je v pôsobnosti platobnej agentúry, avšak platobná agentúra, ako orgán verejnej moci, ktorý o poskytovaní pomoci rozhoduje a ktorý vykonávanie školského programu v Slovenskej republike administruje, k týmto návrhom pripája svoje stanoviská a predkladá ich s týmito návrhmi Ministerstvu pôdohospodárstva a rozvoja vidieka Slovenskej republiky, ktoré je aj na základe týchto návrhov oprávnené pripravovať návrhy nových všeobecne záväzných právnych predpisov za účelom zmeny, doplnenia alebo nahradenia novelizovaného nariadenia vlády, a následne ich predkladať vláde Slovenskej republiky. Tento systém funguje už dlhodobo, a týmto novelizačným bodom sa ho navrhuje zakotviť aj priamo do novelizovaného nariadenia vlády ako podávanie žiadosti o doplnenie mliečnych výrobkov medzi školské mliečne výrobky, ktorá by sa mohla každoročne podávať do konca januára kalendárneho roka, v ktorom sa začína príslušný školský rok. Ustanovenie tohto termínu by malo samozrejme len poriadkovú povahu, nakoľko predložiť príslušnému ministerstvu návrh na legislatívny proces v jeho pôsobnosti možno v zásade kedykoľvek. Pri dodržaní navrhovaného termínu do 31.01. je však väčšia šanca, že sa tento návrh stihne posúdiť a zapracovať už na obdobie najbližšieho školského roka.

**K bodu 12**

 Podľa čl. 4 ods. 2 písm. b) vykonávacieho nariadenia (EÚ) 2017/39 musí žiadosť o pomoc na dodávanie alebo distribúciu ovocia a zeleniny, banánov alebo mlieka a mliečnych výrobkov deťom prijatým vo vzdelávacích zariadeniach obsahovať aj adresu alebo jedinečné identifikačné číslo vzdelávacieho zariadenia, pre deti prijaté v ktorom boli tieto poľnohospodárske výrobky distribuované. Podľa § 5 ods. 2 písm. b) novelizovaného nariadenia vlády je zoznam škôl, v ktorých sú na predprimárne alebo na základné vzdelávanie na začiatku príslušného školského roka prijatí zmluvní žiaci podľa § 2 písm. n) novelizovaného nariadenia vlády (ďalej len „zmluvný žiak“), pre ktorých schválený žiadateľ v príslušnom školskom roku zabezpečuje činnosti podľa § 1 písm. a) až c) novelizovaného nariadenia vlády, ktoré sa týmto školám zaviazal zabezpečovať počas celého obdobia školského vyučovania príslušného školského roka, povinnou prílohou už k žiadosti o pridelenie maximálnej výšky pomoci na zabezpečovanie činností podľa § 1 písm. a) až d) novelizovaného nariadenia vlády v príslušnom školskom roku. Preto je ustanovenie čl. 4 ods. 2 písm. b) vykonávacieho nariadenia (EÚ) 2017/39 potrebné implementovať už v tejto časti novelizovaného nariadenia vlády. Z uvedeného dôvodu sa vymedzenie tohto zoznamu škôl týmto novelizačným bodom navrhuje doplniť o identifikátor škôl evidovaný v centrálnom registri škôl, školských zariadení, elokovaných pracovísk a zriaďovateľov podľa § 23a ods. 1 zákona č. 596/2003 Z. z. v znení neskorších predpisov a taktiež o identifikačné číslo organizácie tých škôl, ktoré sú právnickými osobami, a ktoré tým pádom majú pridelené aj vlastné identifikačné číslo organizácie.

**K bodu 13**

 Jedná sa o spresnenie znenia daného ustanovenia, nakoľko sa jedná o zabezpečovanie plagátu podľa čl. 12 delegovaného nariadenia (EÚ) 2017/40 (ďalej len „plagát“) v rámci zabezpečovania propagácie školského programu vykonávaného v Slovenskej republike (ďalej len „školský program Slovenskej republiky“), teda o zabezpečovanie plagátu v rámci zabezpečovania činností podľa § 1 písm. d) novelizovaného nariadenia vlády.

**K bodu 14**

 Dopĺňa sa, že údaj o počtoch zmluvných žiakov jednotlivých škôl, uvádzaný v žiadosti o pridelenie maximálnej výšky pomoci na zabezpečovanie činností podľa § 1 písm. a) až c) novelizovaného nariadenia vlády, nesmie presahovať počet žiakov týchto škôl, o ktorých boli Ministerstvu školstva, vedy, výskumu a športu Slovenskej republiky podľa § 35a ods. 1 písm. b) zákona č. 596/2003 Z. z. v znení zákona č. 188/2015 Z. z. poskytnuté štatistické údaje pri posledných ročných zisťovaniach.

**K bodu 15**

 Dopĺňa sa, že sa jedná o školy uvedené v zozname predkladanom podľa § 5 ods. 2 písm. b) novelizovaného nariadenia vlády.

**K bodu 16**

 Navrhuje sa nové znenie § 5 ods. 5 novelizovaného nariadenia vlády, podľa ktorého sa maximálna výška pomoci na zabezpečovanie činností podľa § 1 písm. a) až c) novelizovaného nariadenia vlády prideľuje na ich zabezpečovanie pre konkrétne počty zmluvných žiakov konkrétnych škôl. Pridelenie maximálnej výšky pomoci na zabezpečovanie týchto činností v príslušnom školskom roku môže byť totiž závislé len od počtu zmluvných žiakov daného schváleného žiadateľa, nie však od konkrétnych individuálne určených zmluvných žiakov. Jedná sa o počty zmluvných žiakov, ktoré školy deklarujú na účely konania o pridelení maximálnej výšky pomoci na zabezpečovanie činností podľa § 1 písm. a) až c) novelizovaného nariadenia vlády v príslušnom školskom roku, a ktoré daný schválený žiadateľ v tomto konaní deklaruje dokladmi podľa § 5 ods. 2 písm. d) a e) novelizovaného nariadenia vlády. Práve na tieto deklarované počty zmluvných žiakov sa má teda maximálna výška pomoci danému schválenému žiadateľovi prideľovať. Na účely kontroly týchto počtov sa ďalej ustanovuje, že tieto deklarované počty zmluvných žiakov daných škôl nemôžu prekračovať počty detí alebo žiakov, o ktorých boli Ministerstvu školstva, vedy, výskumu a športu Slovenskej republiky podľa § 35a ods. 1 písm. b) zákona č. 596/2003 Z. z. v znení zákona č. 188/2015 Z. z. poskytnuté štatistické údaje pri posledných ročných zisťovaniach. Ak by však deklarovaný počet zmluvných žiakov určitej školy tento počet prekračoval, pomoc by sa mohla prideliť najviac na zabezpečovanie činností podľa § 1 písm. a) až c) novelizovaného nariadenia vlády pre tie počty detí alebo žiakov tejto školy, o ktorých boli poskytnuté štatistické údaje pri posledných ročných zisťovaniach poľa predchádzajúcej vety. Ďalej sa ustanovuje, že maximálna výška pomoci pridelená na zabezpečovanie činností podľa § 1 písm. a) alebo písm. b) novelizovaného nariadenia vlády v príslušnom školskom roku je zároveň maximálnou výškou pomoci pridelenou na ich zabezpečovanie počas všetkých realizačných období príslušného školského roka a že maximálna výška pomoci pridelená na zabezpečovanie činností podľa § 1 písm. c) alebo písm. d) novelizovaného nariadenia vlády v príslušnom školskom roku je zároveň maximálnou výškou pomoci pridelenou na ich zabezpečovanie na ich zabezpečovanie počas celého príslušného školského roka, vzhľadom k čomu je zrejmé, že maximálnu výšku pomoci nemožno prideliť len na zabezpečovanie činností podľa § 1 písm. a) až d) novelizovaného nariadenia vlády počas časti príslušného školského roka (a nemožno tak napríklad tieto časti príslušného školského roka v rámci vykonávania tých istých činností podľa § 1 písm. a) až c) novelizovaného nariadenia vlády pre zmluvných žiakov tých istých škôl rozdeliť medzi viacerých schválených žiadateľov), a teda že aj počty zmluvných žiakov, na zabezpečovanie činností podľa § 1 písm. a) alebo písm. b) novelizovaného nariadenia vlády pre ktorých sa maximálna výška pomoci prideľuje, sú v konaní o jej pridelení zistené a určené na účely poskytovania pomoci na zabezpečovanie týchto činností počas všetkých realizačných období príslušného školského roka.

**K bodu 18**

 § 5 ods. 21 ustanovuje, že ak sú finančné prostriedky Európskej únie na vykonávanie školského programu Slovenskej republiky Slovenskej republike na zabezpečovanie niektorých činností podľa § 1 písm. a) až d) novelizovaného nariadenia vlády pridelené zvlášť, tak aj maximálna výška pomoci z týchto finančných prostriedkov Európskej únie sa postupom podľa § 5 ods. 7 až 20 novelizovaného nariadenia vlády určuje zvlášť len zo vstupných údajov, ktoré sa týkajú týchto zvlášť pridelených finančných prostriedkov Európskej únie. V praxi sú totiž finančné prostriedky Európskej únie na vykonávanie školského programu Slovenskej republike a ostatným členským štátom prideľované zvlášť na vykonávanie časti školského programu týkajúcej sa dodávania alebo distribúcie ovocia a zeleniny a zvlášť na vykonávanie časti školského programu týkajúcej sa dodávania alebo distribúcie mlieka a mliečnych výrobkov. Navrhovaným nariadením vlády sa aj pri vstupnom údaji na určenie maximálnej výšky pomoci na zabezpečovanie činností podľa § 1 písm. a) až d) novelizovaného nariadenia postupom podľa § 5 ods. 7 až 20 novelizovaného nariadenia vlády, ktorým je počet zmluvných žiakov, pre ktorých žiadatelia o pridelenie tejto maximálnej výšky pomoci tieto činnosti zabezpečujú, jednoznačne ustanovuje, že ide len o počet zmluvných žiakov, pre ktorých sa zabezpečujú len niektoré činností podľa § 1 písm. a) až d) novelizovaného nariadenia vlády, na zabezpečovanie ktorých je časť finančných prostriedkov Európskej únie na vykonávanie školského programu Slovenskej republiky pridelená zvlášť, teda napríklad len počet zmluvných žiakov, pre ktorých sa zabezpečujú činnosti podľa § 1 písm. a) až c) novelizovaného nariadenia týkajúce sa ovocia a zeleniny.

**K bodom 19 a 30**

 Doterajšie formulácie týkajúce sa prijatých alebo spotrebovaných množstiev školských mliečnych výrobkov alebo školského ovocia a zeleniny sa nahrádzajú presnejšími formuláciami, podľa ktorých sa jedná o školské mliečne výrobky alebo školské ovocie a zeleninu dodané škole alebo jej zmluvným žiakom.

**K bodu 20**

Legislatívno technická úprava vnútorného odkazu.

**K bodu 21**

 Podľa čl. 11 delegovaného nariadenia (EÚ) 2017/40 môžu členské štáty v riadne odôvodnených prípadoch povoliť vzdelávacím zariadeniam, pre deti prijaté v ktorých sú v rámci vykonávania školského programu dodávané ovocie a zelenina alebo mlieko a mliečne výrobky, ich distribúciu v spojení s riadnymi školskými jedlami, ak to považujú za účinnejší spôsob dosiahnutia cieľov svojej stratégie vykonávania školského programu. Novým odsekom 8 sa jednoznačne ustanovuje, že Slovenská republika takýto spôsob distribúcie školám povolila. Zároveň sa na základe čl. 11 písm. a) a b) delegovaného nariadenia (EÚ) 2017/40 jasne ustanovuje, že takto distribuované školské mliečne výrobky alebo školské ovocie a zelenina sa zmluvným žiakom neposkytujú v rámci školského stravovania , nakoľko v zmysle uvedeného článku sa v rámci neho ani nemôžu považovať. Týmto ustanovením sa odstránia prípadné nejasnosti, ktoré by mohli mať zariadenia školského stravovania, prostredníctvom ktorých niektoré školy školské ovocie a zeleninu alebo školské mlieko a mliečne výrobky v rámci vykonávania školského programu svojim zmluvným žiakom distribuujú, nakoľko sa ním jednoznačne ustanoví, že poľnohospodárske výrobky distribuované žiakom v rámci vykonávania školského programu v žiadnom prípade nemôžu byť zaraďované do systému školského stravovania, a že z nich tým pádom samozrejme nemožno ani pripravovať jedlá alebo nápoje, ktoré sa v rámci školského stravovania poskytujú.

**K bodu 23**

 Podľa čl. 12 ods. 2 vykonávacieho nariadenia (EÚ) 2017/39 je nevyhnutné, aby sa v rámci komunikačných prostriedkov a propagačných opatrení podľa čl. 12 delegovaného nariadenia (EÚ) 2017/40, ako aj vo vzdelávacích materiáloch a v nástrojoch použitých v rámci sprievodných opatrení zobrazovala európska vlajka a uvádzala zmienka o školskom programe, a ak sa to nevylučuje vzhľadom na objem materiálov a nástrojov, aj zmienka o podpore z finančným prostriedkov Európskej únie na poskytovanie pomoci. Pokiaľ teda tieto činnosti bude v rámci sprievodných opatrení podľa § 1 písm. c) novelizovaného nariadenia alebo v rámci propagácie školského programu Slovenskej republiky vykonávať určitý schválený žiadateľ, ustanovuje sa, že tento schválený žiadateľ bude mať aj povinnosť zabezpečiť uvedenie a zobrazenie údajov podľa čl. 12 ods. 2 vykonávacieho nariadenia (EÚ) 2017/39.

**K bodu 24**

 Ustanovenie § 6 ods. 10 novelizovaného nariadenia vlády ustanovuje, že podiel porcií poľnohospodárskych výrobkov v sektore výrobkov zo spracovaného ovocia a zeleniny (ďalej len „spracované ovocie a zelenina“) na celkovom množstve porcií oprávneného ovocia a zeleniny podľa § 2 písm. p) novelizovaného nariadenia vlády (ďalej len „oprávnené ovocie a zelenina“), ktoré schválený žiadateľ v rámci zabezpečovania činností podľa § 1 písm. b) novelizovaného nariadenia vlády v realizačnom období dodáva jednej škole, nesmie prekročiť 50 %. To znamená, že na dodanie množstva spracovaného ovocia a zeleniny pre deti alebo žiakov prijatých v tej istej škole v určitom realizačnom období v rámci vykonávania školského programu, prekračujúceho 50 % podielu všetkých porcií školského ovocia a zeleniny, dodaných v tomto realizačnom období pre deti alebo žiakov tejto školy, podľa tohto ustanovenia nemožno poskytnúť nijakú pomoc. Z toho pravidla sa však ustanovuje výnimka, a to pre prípady, v ktorých je prevádzkovanie danej školy obmedzené v rozsahu, ktorý schválenému žiadateľovi v realizačnom období neumožňuje zabezpečovať činnosti podľa § 1 písm. b) novelizovaného nariadenia vlády pre deti alebo žiakov tejto školy. Takáto situácia je totiž mimo kontroly daného schváleného žiadateľa a za nedodržanie ustanoveného maximálneho podielu spracovaného ovocia a zeleniny by tak nemal znášať zodpovednosť. Táto výnimka sa však týka len obmedzenia prevádzkovania školy, ako napríklad obmedzenia jej prevádzkovania z rozhodnutia orgánu verejnej moci, nie však situácie, v ktorej sa škola v priebehu realizačného obdobia napríklad sama dobrovoľne rozhodne, že ďalšie školské ovocie a zeleninu už od schváleného žiadateľa neprevezme.

**K bodom 25 a 34**

 Ustanovenie § 6 ods. 11 novelizovaného nariadenia vlády ustanovuje, že schválený žiadateľ, ktorý v príslušnom školskom roku zabezpečuje činnosti podľa § 1 písm. a) alebo písm. b) novelizovaného nariadenia vlády, je povinný tieto činnosti zabezpečovať najmenej počas dvoch realizačných období. Ak schválený žiadateľ túto povinnosť nesplní, výška pomoci, ktorá sa mu bude poskytovať na dodávanie alebo distribúciu schválených mliečnych výrobkov podľa § 2 písm. q) novelizovaného nariadenia vlády (ďalej len „schválené mlieko a mliečny výrobok“) alebo schváleného ovocia a zeleniny podľa § 2 písm. r) novelizovaného nariadenia vlády (ďalej len „schválené ovocie a zelenina“) počas realizačného obdobia, v ktorom vykonávanie týchto činností v príslušnom školskom roku ukončil, sa bude podľa § 7 ods. 5 novelizovaného nariadenia vlády znižovať o jednu tretinu. Z toho pravidla sa však ustanovuje výnimka, a to pre prípady, v ktorých je prevádzkovanie všetkých škôl, na zabezpečovanie týchto činností pre ktoré bola tomuto schválenému žiadateľovi pridelená maximálna výška pomoci, obmedzené v rozsahu, ktorý tomuto schválenému žiadateľovi neumožňuje zabezpečovať tieto činnosti pre tieto školy v týchto dvoch realizačných obdobiach. Takáto situácia je totiž mimo kontroly daného schváleného žiadateľa a za nedodržanie uvedenej povinnosti by tak nemal znášať zodpovednosť. Táto výnimka sa však týka len obmedzenia prevádzkovania školy, ako napríklad obmedzenia jej prevádzkovania z rozhodnutia orgánu verejnej moci, nie však situácie, v ktorej sa škola v priebehu realizačného obdobia napríklad sama dobrovoľne rozhodne, že ďalšie školské mlieko a mliečne výrobky alebo ďalšie školské ovocie a zeleninu už od schváleného žiadateľa neprevezme.

**K bodom 26 a 35**

 Ustanovenie § 6 ods. 12 novelizovaného nariadenia vlády ustanovuje, že uznaný žiadateľ podľa § 2 písm. m) novelizovaného nariadenia vlády (ďalej len „uznaný žiadateľ“), ktorý v príslušnom školskom roku zabezpečuje činnosti podľa § 1 písm. a) alebo písm. b) novelizovaného nariadenia vlády, je povinný tieto činnosti zabezpečovať pre všetky školy, na ich zabezpečovanie pre ktoré mu bola pridelená maximálna výška pomoci, najmenej počas jedného realizačného obdobia. Ak schválený žiadateľ túto povinnosť nesplní, výška pomoci, ktorá sa mu bude poskytovať na dodávanie alebo distribúciu schváleného mlieka a mliečnych výrobkov alebo schváleného ovocia a zeleniny počas realizačného obdobia, v ktorom vykonávanie týchto činností v príslušnom školskom roku ukončil, sa bude podľa § 7 ods. 6 novelizovaného nariadenia vlády znižovať o súčin buď druhotnej pomernej časti pre výpočet maximálnej výšky pomoci z finančných prostriedkov Európskej únie na zabezpečovanie činností podľa § 1 písm. a) a b) novelizovaného nariadenia vlády podľa § 5 ods. 17 novelizovaného nariadenia vlády alebo špeciálnej pomernej časti pre výpočet maximálnej výšky pomoci z finančných prostriedkov Európskej únie na zabezpečovanie činností podľa § 1 písm. a) a b) novelizovaného nariadenia vlády podľa § 5 ods. 18 novelizovaného nariadenia vlády na zabezpečovanie činností podľa § 1 písm. a) a b) novelizovaného nariadenia vlády, z ktorej má schválený žiadateľ určenú pridelenú maximálnu výšku pomoci na zabezpečovanie činností podľa § 1 písm. a) alebo písm. b) novelizovaného nariadenia vlády v príslušnom školskom roku, a počtu zmluvných žiakov v školách, pre ktoré mu bola na zabezpečovanie týchto činností pridelená táto maximálna výška pomoci na ich zabezpečovanie a pre ktoré tieto činnosti nezabezpečil najmenej počas jedného realizačného obdobia. Z toho pravidla sa však ustanovuje výnimka, a to pre prípady, v ktorých je prevádzkovanie najmenej jednej zo škôl, na zabezpečovanie týchto činností pre ktoré bola tomuto uznanému žiadateľovi pridelená maximálna výška pomoci, počas všetkých realizačných období príslušného školského roka obmedzené v rozsahu, ktorý tomuto uznanému žiadateľovi neumožňuje zabezpečovať tieto činnosti pre túto školu v týchto realizačných obdobiach. Takáto situácia je totiž mimo kontroly daného schváleného žiadateľa a za nedodržanie uvedenej povinnosti by tak nemal znášať zodpovednosť. Táto výnimka sa však týka len obmedzenia prevádzkovania školy, ako napríklad obmedzenia jej prevádzkovania z rozhodnutia orgánu verejnej moci, nie však situácie, v ktorej sa škola v priebehu realizačného obdobia napríklad sama dobrovoľne rozhodne, že ďalšie školské mlieko a mliečne výrobky alebo ďalšie školské ovocie a zeleninu už od schváleného žiadateľa neprevezme. Samozrejme, pokiaľ by bolo prevádzkovanie jednej alebo viacerých zo škôl, na zabezpečovanie činností podľa § 1 písm. a) a b) novelizovaného nariadenia vlády pre ktoré by mal uznaný žiadateľ pridelenú maximálnu výšku pomoci, uvedeným spôsobom obmedzené, tento uznaný žiadateľ by mal stále povinnosť tieto činnosti aspoň v jednom realizačnom období zabezpečiť pre všetky ostatné školy, ktorých prevádzkovanie v uvedenom rozsahu obmedzené nebolo.

**K bodu 28**

 Vzhľadom na vnútorný odkaz na § 4 ods. 2 písm. a) sa tieto slová vypúšťajú z dôvodu nadbytočnosti.

**K bodom 29 a 37**

 Podľa čl. 4 ods. 2 písm. a) vykonávacieho nariadenia (EÚ) 2017/39 musí žiadosť o pomoc na dodávanie alebo distribúciu ovocia a zeleniny, banánov alebo mlieka a mliečnych výrobkov deťom prijatým vo vzdelávacích zariadeniach alebo o pomoc na dodávanie alebo distribúciu týchto poľnohospodárskych výrobkov alebo poľnohospodárskych výrobkov podľa čl. 23 ods. 7 nariadenia (EÚ) č. 1308/2013 v rámci vykonávania sprievodných opatrení obsahovať aj množstvá týchto poľnohospodárskych výrobkov rozdelených do skupín podľa čl. 23 ods. 3, 4, 5, prípadne čl. 23 ods. 7 nariadenia (EÚ) č. 1308/2013. Z uvedeného dôvodu sa rozdelenie dodávaného alebo distribuovaného školského mlieka a mliečnych výrobkov alebo školského ovocia a zeleniny do uvedených skupín dopĺňa ako súčasť informácie podľa § 7 ods. 2 písm. c) novelizovaného nariadenia vlády, ktorá je povinnou náležitosťou žiadosti o poskytnutie pomoci na dodávanie alebo distribúciu školského mlieka a mliečnych výrobkov alebo na dodávanie školského ovocia a zeleniny pre deti alebo žiakov v realizačnom období, a rozdelenie dodávaných alebo distribuovaných poľnohospodárskych výrobkov sa zas dopĺňa ako súčasť správy podľa § 7 ods. 11 písm. b) novelizovaného nariadenia vlády, ktorá je povinnou prílohou k žiadosti o poskytnutie pomoci na sprievodné opatrenia podľa § 1 písm. c) novelizovaného nariadenia vlády.

**K bodu 31**

 V § 7 ods. 2 sa dopĺňajú ustanovenia o povinnom predkladaní ďalších dokladov, ktoré preukazujú obmedzenie prevádzkovania škôl podľa § 6 ods. 12, ods. 13 alebo ods. 14 novelizovaného nariadenia vlády v znení navrhovaného nariadenia vlády. Takéto doklady však netreba predkladať, ak je toto obmedzenie prevádzkovania škôl všeobecne známe alebo ak je platobnej agentúre známe z jej úradnej činnosti, ako napríklad v prípade verejne oznamovaného obmedzenia prevádzkovania škôl na celom území Slovenskej republiky alebo na jej časti.

**K bodom 21, 40 a 41**

 S účinnosťou od 1.8.2020, teda od začiatku školského roka 2020/2021, sa medzi podmienky, ktoré musí uznaný žiadateľ spĺňať na to, aby mu mohla byť poskytnutá pomoc, pridáva nová podmienka spočívajúca v tom, že tento uznaný žiadateľ musí mať vysporiadané finančné vzťahy so štátnym rozpočtom. Jedná sa o podmienku prevzatú z § 8a ods. 4 písm. a) zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 383/2008 Z. z., v ktorom je táto podmienka ustanovená ako podmienka pre poskytnutie dotácie. Táto nová podmienka sa v novelizovanom nariadení vlády v znení navrhovaného nariadenia vlády začne aplikovať na poskytovanie pomoci na zabezpečovanie činností podľa § 1 písm. a) až d) novelizovaného nariadenia vlády v znení navrhovaného nariadenia vlády v školskom roku 2020/2021. Okrem zakotvenia tejto podmienky do § 7 ods. 18 novelizovaného nariadenia vlády sa vo vzťahu k tejto podmienke ustanovujú aj ďalšie prílohy k jednotlivým žiadostiam o poskytnutie pomoci na zabezpečovanie činností podľa § 1 písm. a) až d) novelizovaného nariadenia vlády v znení navrhovaného nariadenia vlády vo forme vyhlásení schváleného žiadateľa, že túto podmienku spĺňa. Spĺňanie tejto podmienky sa však bude v praxi kontrolovať predovšetkým z informačného systému verejnej správy v časti týkajúcej sa evidencie daňových nedoplatkov a nedoplatkov colného dlhu, nedoplatkov pokút a iných platieb vymeraných alebo uložených podľa colných predpisov, nedoplatkov dane z pridanej hodnoty alebo spotrebnej dane pri dovoze, údaje z ktorého sú orgány verejnej moci podľa § 1 ods. 1 v nadväznosti na ods. 3 písm. f) zákona proti byrokracii v znení zákona č. 221/2019 Z. z. pri svojej úradnej činnosti povinné a oprávnené získavať a používať a údaje z ktorého sú v rozsahu nevyhnutnom na naplnenie účelu podľa osobitných predpisov, na ktorý sa poskytujú, považované za údaje známe danému orgánu verejnej moci z jeho úradnej činnosti a za údaje použiteľné na právne účely.

**K bodom 34, 35 a 36**

 Znižovanie poskytovanej pomoci sa prispôsobuje jej znižovaniu, ustanovenému v čl. 5 ods. 5 vykonávacieho nariadenia (EÚ) 2017/39 tak, že znižovanie podľa toho právneho aktu Európskej únie predchádza prípadným ďalším znižovaniam, ustanoveným novelizovaným nariadením vlády v znení navrhovaného nariadenia vlády.

**K bodu 38**

 Ustanovenia, podľa ktorých sú prílohou k žiadostiam o poskytnutie pomoci na zabezpečovanie činností podľa § 1 písm. a) až d) novelizovaného nariadenia vlády aj doklady o úhrade nákladov a výdavkov, ktoré boli predmetnom plnení preukazovaných dokladmi s náležitosťami účtovných dokladov podľa § 10 ods. 1 písm. a) až e) zákona č. 431/2002 Z. z. o účtovníctve v znení zákona č. 198/2007 Z. z., ktoré sú taktiež povinnými prílohami k týmto žiadostiam, sa zjednodušujú tým spôsobom, že sa má jednať o doklady o úhrade nákladov, ktoré boli predmetnom týchto plnení, nakoľko aj uvedený doklad preukazujúci poskytnuté plnenia bude predovšetkým dokladom preukazujúcim vynaložené náklady (napríklad faktúra podľa zákona č. 222/2004 Z. z. o dani z pridanej hodnoty v znení neskorších predpisov). Pojem „náklady“ je na účely novelizovaného nariadenia vlády v znení navrhovaného nariadenia vlády potrebné vykladať v obdobnom význame, v akom je tento pojem vymedzený na účely zákona č. 431/2002 Z. z. v znení neskorších predpisov. Dokladom o úhrade nákladov bude v praxi napríklad výpis z účtu vedeného v banke, alebo napríklad pokladničný doklad podľa § 8 ods. 1 zákona č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení neskorších predpisov, ktorý by na účely novelizovaného nariadenia vlády plnil nielen funkciu dokladu o úhrade nákladov, ale aj funkciu dokladu o účtovnom prípade, ktorým by bol práve tento náklad.

**K bodu 42**

 Podmienka, za ktorej možno uznanému žiadateľovi poskytnúť pomoc na zabezpečovanie činností podľa § 1 písm. a) až d) novelizovaného nariadenia vlády, sa upresňuje tak, že túto pomoc možno poskytnúť len takému uznanému žiadateľovi, voči ktorému nie je uskutočňovaný nútený výkon exekučného titulu, teda sa jej formulácia upresňuje v súlade s § 79 ods. 1, 4 a 5 správneho poriadku v znení zákona č. 527/2003 Z. z., s § 2 ods. 1 Exekučného poriadku v znení zákona č. 299/2013 Z. z. a s § 94 daňového poriadku, ustanovujúcimi právny základ možných spôsobov núteného vykonávania exekučných titulov.

**K bodu 43**

 Oproti pôvodnému zneniu sa ustanovuje, že mlieko a mliečny výrobok alebo ovocie a zelenina môže byť považované za oprávnené mlieko a mliečny výrobok alebo za oprávnené ovocie a zeleninu, aj keď bolo zmluvnému žiakovi dodané v ktoromkoľvek realizačnom období príslušného školského roka, v ktorom bolo v rámci zabezpečovania činností podľa § 1 písm. a) alebo písm. b) novelizovaného nariadenia vlády dodané škole, v ktorej je tento zmluvný žiak prijatý, ak mu nemohlo byť dodané v tom istom realizačnom období z dôvodov hodných osobitného zreteľa. Z takýchto dôvodov hodných osobitného zreteľa je teda na účely poskytovania pomoci možné uznať aj školské mlieko a mliečny výrobok a školské ovocie a zeleninu, ktoré boli zmluvnému žiakovi dodané až v nasledujúcom realizačnom období príslušného školského roka.

**K bodu 44**

 Jednoznačne sa ustanovuje, že pomoc možno na zabezpečovanie činností podľa § 1 písm. a) alebo písm. b) novelizovaného nariadenia vlády v znení navrhovaného nariadenia vlády poskytnúť len na dodávanie alebo distribúciu oprávneného mlieka a mliečnych výrobkov alebo oprávneného ovocia a zeleniny, čiže len na dodávanie alebo distribúciu tých poľnohospodárskych výrobkov, na dodávanie alebo distribúciu pre deti alebo žiakov ktorých možno poskytnúť pomoc podľa novelizovaného nariadenia vlády v znení navrhovaného nariadenia vlády a podľa osobitných predpisov, predovšetkým podľa čl. 23 ods. 2, 3, 5 a 6 nariadenia (EÚ) č. 1308/2013 v platnom znení. Na dodávanie alebo distribúciu takých poľnohospodárskych výrobkov, ktoré by podmienky, za ktorých spĺňania by inak boli podľa § 2 p) a q) novelizovaného nariadenia vlády v znení navrhovaného nariadenia vlády považované za oprávnené mlieko a mliečne výrobky alebo za oprávnené ovocie a zeleninu, nespĺňali, tak na zabezpečovanie týchto činností podľa navrhovaného ustanovenia nemožno poskytnúť pomoc.

**K bodu 45**

 Keďže odkaz 43 na poznámku pod čiarou je umiestnený nad ustanovením § 7 ods. 21 novelizovaného nariadenia vlády, ktoré sa týka nákladov na sprievodné opatrenia podľa § 1 písm. c) novelizovaného nariadenia vlády a na propagáciu školského programu, na pokrytie ktorých možno poskytnúť pomoc podľa čl. 4 písm. b) a c), ods. 3 a 4 delegovaného nariadenia (EÚ) 2017/40, tieto ustanovenia musia byť uvedené aj v tejto poznámke pod čiarou.

**K bodu 46 (§ 8a)**

 Ustanovuje sa, že všetky konania vo veci rozhodovania o poskytovaní pomoci na zabezpečovanie činností podľa § 1 písm. a) až d) novelizovaného nariadenia vlády v školskom roku 2019/2020, sa dokončia podľa novelizovaného nariadenia vlády v znení účinnom do 31.7.2020, teda podľa znenia tohto nariadenia vlády Slovenskej republiky pred jeho zmenou novelizačnými bodmi 7, 32, 40, 41, 46 a 47 navrhovaného nariadenia vlády, nakoľko novelizačné body 32, 40, 21, 47 a 46 časť § 8a sa týkajú až školského roka 2020/2021 a nasledujúcich a novelizačné body 7 a 46 časť § 8b sa týkajú až školského roka 2021/2022 a nasledujúcich. To sa samozrejme týka len tých konaní vo veci rozhodovania o poskytovaní pomoci na zabezpečovanie uvedených činností v školskom roku 2019/2020, ktoré by ešte prebiehali po nadobudnutí účinnosti navrhovaného nariadenia vlády. Jednotlivé typy konaní vo veci rozhodovania o poskytovaní pomoci sú v tomto prechodnom ustanovení presne rozpísané.

**K bodu 47**

 Ustanovujú sa nové prílohy č. 1 a 2 k novelizovanému nariadeniu vlády, ktoré sa aplikujú na školský rok 2020/2021 a nasledujúce a ktorými sa podľa § 1 písm. a) a b) novelizovaného nariadenia vlády ustanovuje aktualizovaný zoznam jednotlivých poľnohospodárskych výrobkov školského mlieka a mliečnych výrobkov a aktualizovaný zoznam jednotlivých poľnohospodárskych výrobkov školského ovocia a zeleniny, ktorými sa podľa § 7 ods. 3 novelizovaného nariadenia vlády ustanovujú aktualizované výšky pomoci na zabezpečovanie činností podľa písm. a) novelizovaného nariadenia vlády dodávaním alebo distribúciou týchto jednotlivých poľnohospodárskych výrobkov školského mlieka a mliečnych výrobkov a na zabezpečovanie činností podľa písm. b) novelizovaného nariadenia vlády dodávaním týchto jednotlivých poľnohospodárskych výrobkov školského ovocia a zeleniny a ktorými sa podľa § 6 ods. 15 novelizovaného nariadenia vlády v znení navrhovaného nariadenia vlády ustanovujú najvyššie úhrady za tieto jednotlivé poľnohospodárske výrobky, ktoré sú dodávané alebo distribuované v rámci zabezpečovania týchto činností. Adekvátne protihodnoty za tieto poľnohospodárske výrobky, pozostávajúce z týchto výšok pomoci a z týchto najvyšších úhrad, na účely ustanovenia týchto aktualizovaných výšok pomoci a týchto aktualizovaných najvyšších úhrad navrhovaným nariadením vlády vypočítal výskumný ústav ekonomiky poľnohospodárstva a potravinárstva štátnej príspevkovej organizácie s názvom Národné poľnohospodárske a potravinárske centrum.

**K bodu 47**

 Transpozičná príloha k novelizovanému nariadeniu vlády sa dopĺňa o nové právne akty Európskej únie, ktoré sa budú novelizovaným nariadením vlády v znení navrhovaného nariadenia vlády vykonávať.

**K čl. II**

 Ustanovuje na okamih nadobudnutia účinnosti navrhovaného nariadenia vlády, ktoré s výnimkou novelizačných bodov 32, 40, 41, 47 a 46 časti § 8a, týkajúcich sa školského roka 2020/2021 a s výnimkou novelizačných bodov 7 a 46 časti § 8b, týkajúcich sa až školského roka 2021/2022, nadobúda účinnosť okamihom vyhlásenia navrhovaného nariadenia vlády v Zbierke zákonov Slovenskej republiky.